b'\n_START_ARTICLE_\nEnrico Dandolo\n_START_PARAGRAPH_\nEnrico Dandolo (k. 21. kes\xc3\xa4kuuta 1205) oli Venetsian doge vuodesta 1192 kuolemaansa. H\xc3\xa4net muistetaan ensisijaisesti roolistaan nelj\xc3\xa4nness\xc3\xa4 ristiretkess\xc3\xa4._NEWLINE_Dandolo nousi poliittiseksi voimahahmoksi 1170-luvulla. Jo dogeksi tullessaan h\xc3\xa4n oli sokea ja huomattavan i\xc3\xa4k\xc3\xa4s, todenn\xc3\xa4k\xc3\xb6isesti seitsem\xc3\xa4nkymmenen. Joidenkin l\xc3\xa4hteiden mukaan per\xc3\xa4ti jo 85-vuotias, jolloin dogen syntym\xc3\xa4vuotena olisi ollut 1106 tai 1107._NEWLINE_Dandolo oli dogevuosinaan ik\xc3\xa4\xc3\xa4ns\xc3\xa4 n\xc3\xa4hden hyv\xc3\xa4ss\xc3\xa4 fyysisess\xc3\xa4 kunnossa. H\xc3\xa4nen sokeutensa syyst\xc3\xa4 ei ole vahvistettua tietoa. Tarinan mukaan bysanttivallanpit\xc3\xa4j\xc3\xa4t olisivat sokeuttaneet h\xc3\xa4net tarkoituksellisesti kriisin aikana noin vuonna 1171; dogen henkil\xc3\xb6kohtaisesti tuntenut historioitsija Geoffrey de Villehardouin kirjoitti my\xc3\xb6hemmin sokeuden olleen seurausta p\xc3\xa4\xc3\xa4n alueelle kohdistuneesta vammasta.'